డిజేంద్ర కుమార్
డిజేంద్ర కుమార్ (జననం 3 జూలై 1969) భారత సైనికదళంలో రాజపుతన రైఫిల్స్ రెజిమెంటు యొక్క రెండవ బెటాలియన్ లో మాజీ సభ్యులు. ఆయనకు 1999 ఆగష్టు 15 న మహావీర చక్ర పురస్కారం భారతదేశ ప్రభుత్వం నుండి లభించింది. ఆయన కార్గిల్ యుద్ధంలో అసమాన ధైర్యసాహసాలను ప్రదర్శించారు. ఆయన 2005 జూలై 31 న పదవీవిరమణ చేసారు.
ఆయన రాజస్థాన్ రాష్ట్రంలోని లికర్ జిల్లాకు చెందిన నీమ్-క-తానా తహసీల్ నందలి జలారా గ్రామ నివాసి. ఆయన జాట్ కుటుంబంలో 3 జూలై 1969 న జన్మించారు. ఆయన తల్లిపేరు రాజ్‌కౌర్. ఆమె తండ్రి బుజన్ శరావత్ సాతంత్ర్య సమరయోధుడు. వారు హర్యానా రాష్ట్రంనందలి మహేంద్రగడ్ జిల్లాలోని లారనౌల్ తహసీల్ లో సిరోహీ భాలీ గ్రామంలో నివసించేవారు. బుజన్ శరావత్ సుభాష్ చంద్రబోస్ స్థాపించిన అజాద్ హింద్ ఫౌజ్ లో సైనికునిగా పనిచేసి రెండవ ప్రపంచ యుద్ధంలో వీరమరణం పొందారు. డిజేంద్ర కుమార్ యొక్క తండ్రి శివదాన్ సింగ్ ఆర్య సమాజం యొక్క సభ్యుడు. ఆయన దేశ స్వాతంత్ర్యోద్యమ సమయంలొ ప్రజలను చైతన్యపరచుటకు గ్రామగ్రామాలు పర్యటించారు. ఆయన భారత సైన్యంలో పనిచేసారు. ఆయన 1948 లో ఇండో పాక్ యుద్ధంలో తీవ్రంగా గాయపడ్డారు. డిజేంద్ర కూమర్ కు ఒక కుమార్తె (సమిత) మరియు ఇద్దరు కుమారులు (జపెందెర్ మరియు మహావీర్). మహావీర్ జైపూర్ లోని శంకర్ పాఠశాల విద్యార్థి మరియు జాతీయ బాస్కెట్ బాల్ క్రీడాకారుడు. జపేందర్ ధిల్లీ టెక్నలాజిల్ విస్వవిద్యాలయ విద్యార్థి. సమిత జాతీయ కబాడ్డీ క్రీడాకారిణి.
కే
K అన్న ఒక్క ఇంగ్లీషు అక్షరం మాత్రమే ఉన్న కలం పేరుతో కార్టూన్లు వేసిన కార్టూనిస్టు అసలు పేరు సజ్జా కృష్ణ. తన పేరుకు ఆంగ్ల పదకూర్పులోని మొదటి అక్షరం K ను తన కలంపేరు చేసుకున్నాడు. ఇతను తాను చదువుకుంటున్న కాలంలో(1960ల చివరి నుండి 1970ల మధ్యవరకు) మాత్రమే వ్యంగ్య చిత్రాలు వేశాడు. తాను వైద్య విద్య అభ్యసించడం పూర్తవగానే, తన శక్తియుక్తులన్నీ కూడ తన వైద్య వృత్తి మీదనే కేంద్రీకరించి ప్రజాసేవలో మునిగిపోయి, కార్టూనింగ్‌ను పక్కన పెట్టాడు. కాని ఇప్పుడు కూడ అనేక విషయాల మీద, ముఖ్యంగా ఆరోగ్య సమస్యలతో బాధ పడుతున్న రోగగ్రస్తులను చూసినప్పుడు చక్కటి వ్యంగ్య చిత్ర ఆలోచనలు వస్తాయని, కాని వైద్య వృత్తిలోని పని ఒత్తిడివల్ల, ప్రస్తుతం కార్టూన్లు గీయటం కుదరటంలేదని చక్కగా ఒప్పుకుంటాడు. ఇతని కార్టూన్లు రాశిలో పెద్దగా లేకపోయినా (ఇతర వ్యంగ్య చిత్రకారుల కార్టూన్లు వేల సంఖ్యలో ఉండగా, ఇతడి వ్యంగ్య చిత్రాలు, కొన్ని వందలు మాత్రమే ఉన్నాయి) వాసిలో ఆలోటు లేకుండా చేశాయని ఇతని కార్టూన్లకు ఉన్న పాఠకాదరణ నిరూపిస్తున్నది.
సజ్జా కృష్ణ 1952 సంవత్సరం, జనవరి 25వ జన్మించాడు. తల్లి తండ్రులు సజ్జ నవనీతమ్మ, సజ్జా ముత్యాలు. ప్రముఖ తెలుగు వ్యంగ్య చిత్రకారుడు జయదేవ్ ఇతని స్వయానా సోదరుడు (అన్న). వైద్య విద్య (MBBS), మానసిక వైద్యం-సలహాలు (Psycho Therapy & Counselling) లో మాస్టర్స్ డిగ్రీ పూర్తిచేశాడు. ఇవి కాక, పబ్లిక్ హెల్త్, వెనిరాలజీ, పారిశ్రామిక పరిశుభ్రత విషయాలలో డిప్లొమాలు సంపాదించాడు. ఇతడి వివాహం పూర్ణిమతో జరిగింది. వీరికి నలుగురు పిల్లలు-ప్రవీణ, చందన, ప్రియ ప్రభ, మోహన మురళీకృష్ణ. ఇతడు మదరాసు (చెన్నై) మునిసిపల్ కార్పొరేషన్‌లో ఎడిషనల్ హెల్త్ ఆఫీసరుగా పనిచేస్తున్నాడు.
అన్నజయదేవ్ ప్రేరేణతో చిన్నప్పటినుండి గీతలు గీయటం, ముఖాల్ని హాస్యంగా గీయటం మొదలు పెట్టాడు. చెన్నై లోని స్టాన్లీ వైద్య కళాశాల లో వైద్య విద్య అభ్యసిసున్నప్పుడు వ్యంగ్య చిత్రాలను గీయటం ఆరంభించాడు. ముందుగా పెన్సిలుతో స్కెచ్ ఆ తరువాత దానిమీద ఇంక్‌తో దిద్దటం వంటి కష్టాలు పడకుండా ఏకంగా నల్ల సిరాతో కాగితం మీద చిత్రాలను గీయగల నేర్పరి. ఈవిధంగా తాను కోరుకున్న వైద్య వృత్తిలో ప్రవేశించేవరకు కొన్ని వందల కార్టూన్లు గీశాడు. ఇతని మొట్టమొదటి వ్యంగ్య చిత్రం 1969వ సంవత్సరంలో ఆంధ్రపత్రిక లో ప్రచురించబడింది. ఆ తరువాత వందల కార్టూన్లు అన్ని ప్రముఖ తెలుగు వార/మాస పత్రికలలో వచ్చినాయి. తెలుగులోనే కాక పూర్తి ఆంగ్ల కార్టూన్ పత్రిక అయిన శంకర్స్ వీక్లీ (Shankar's Weekly), తమిళ పత్రిక 'దినతంతి', కన్నడ పత్రిక 'మయూర', మరొక ఆంగ్ల పత్రిక కారవాన్ (Caravan)లో కూడ తన కార్టూన్లను ప్రచురించి మంచి పేరు తెచ్చుకున్నాడు. ఇతడి కార్టూన్లు "K" కలంపేరుతో ఎంతగానో ప్రాచుర్యం పొందాయి. అప్పుడప్పుడు కుమార్ అన్నపేరుతో కూడ కార్టూన్లు వేశాడు. అసలు ఈ K ఎవరు అని ప్రపంచానికి తెలియచేయటానికి, ఆంధ్రపత్రిక అప్పటి ఉప సంపాదకులలో ఒకరైన సి.కనకాంబరరాజు (సికరాజుగా పేరొందిన ఆంధ్రభూమి వార పత్రిక ఒకప్పటి ముఖ్య సంపాదకుడు) ఇతడిని వెతుక్కుంటూ వచ్చి తమ "క్విక్కింటర్‌వ్యూ" శీర్షికన వీరితో ఇంటర్‌వ్యూ జరిపి ప్రచురించాడు.